《同华许诸君横塘舟中漫兴》
明代·吴扩

四月溪深花气微，远烟明灭闪晴晖。
柳条蘸水碧于染，麦穗连云黄不稀。
双燕掠波分画浆，片霞生雨洒春衣。
同舟况是高阳侣，汗漫三江未拟归。

作者简介：苏州府昆山人，字子充。以布衣游缙绅间，工诗，自号山人。遍游南北诸名胜，至老不衰。嘉靖中避倭乱居金陵，尝以元日赋诗奉怀分宜相公，当时传为笑谈。有《贞素堂集》。